पाएं अपने शहर की ताज़ा ख़बरें और फ्री ई-पेपरडाउनलोड करें
सेना के दो फील्ड हॉस्पिटल की मेडिकल टीम ने शुक्रवार को बिहटा पहुंच ईएसआईसी अस्पताल को टेकओवर कर लिया है। यहां छठी मंजिल पर पहले चरण में शनिवार से 100 बेड का कोविड अस्पताल शुरू हो जाएगा। सभी पर ऑक्सीजन उपलब्ध होगा। जल्द ही 25 बेड की आईसीयू भी चालू हो जाएगी। बिहटा पहुंची मेडिकल टीम में 15 डॉक्टर और 50 नर्सिंग स्टाफ शामिल हैं।
जल्द ही सेना के करीब 85 डॉक्टराें की टीम भी बिहटा पहुंचेगी जिसके बाद दो और चरणों में आईसीयू सहित बेड की संख्या बढ़ाई जाएगी। वहीं सातवीं मंजिल पर राज्य सरकार द्वारा चलाया जा रहा 100 बेड का कोविड केयर सेंटर पूर्ववत चलता रहेगा, जिसमें सामान्य कोरोना मरीजों का इलाज होगा। समन्वय स्थापित करने के लिए राज्य सरकार द्वारा नियुक्त आईएएस अधिकारी कुमार रवि ने बताया कि एम्बुलेंस, ऑक्सीजन, दवाएं, हाउसकीपिंग और सुरक्षा व्यवस्था राज्य सरकार द्वारा उपलब्ध कराया जा रहा है।
ब्रिगेडियर रैंक के अधिकारी को बनाया गया इंचार्ज
सेना द्वारा अस्पताल सेटअप करने तथा अन्य सभी इंतजामों पर बारीकी से नजर रखने के लिए ओटीए गया के ब्रिगेडियर रैंक के एक अधिकारी को अस्पताल का इंचार्ज बनाया गया है। उनके साथ ही ओटीए के तीन अन्य अधिकारी भी बिहटा पहुंच गए हैं। अस्पताल में किसी भी तरह की असामान्य गतिविधि पर नजर रखते हुए उसे रोकने के लिए सेंट्रल कमांड द्वारा मिलिट्री इंटेलिजेंस के एक अधिकारी को विजिलेंस अधिकारी के रूप में नियुक्त किया गया है।
जिला प्रशासन ने बनाया कंट्रोल रूम, दंडाधिकारी तैनात
ईएसआईसी में शुरू हुए कोरोना अस्पताल में समुचित प्रबंधन और चिकित्सा व्यवस्था के बेहतर संचालन के लिए ला प्रशासन ने तीन शिफ्ट में 24 घंटे चलने वाला कंट्रोल स्थापित किया है। वरीय दंडाधिकारी के रूप में वरीय उप समाहर्ता अशोक कुमार तिवारी को नियुक्त किया गया है। हर शिफ्ट के लिए अलग अलग दंडाधिकारी की प्रतिनियुक्ति की गई है। एक शिफ्ट में एक दंडाधिकारी एक चिकित्सक एवं एक स्वास्थ प्रबंधक होंगे। अस्पताल के अंदर और बाहर सुरक्षा के इंतजाम भी किए गए हैं। कंट्रोल रूम ऑक्सीजन और बेड उपलब्धता का ब्यौरा रखने और मरीजों को भर्ती करना सुनिश्चित करने के साथ मिलने वाली सभी शिकायतों का समाधान करेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn